**บทที่ 1**

**บทนำ**

**1.1 ที่มาและความสำคัญของปัญหา**

ภายใต้การเปลี่ยนแปลงของสังคม เศรษฐกิจ และการเมืองไทย ในยุคโลกาภิวัตน์ส่งผลกระทบทั้งทางบวกและทางลบ การเปลี่ยนแปลงบางอย่างนำไปสู่การพัฒนาที่ดี บางอย่างกลับนำไปสู่ทางที่เสื่อมโทรมเกิดปัญหามากมาย รวมถึงปัญหาอาชญากรรมด้วย ดังนั้น “คนกับคุก” จึงเกิดจากสมาชิกของสังคมส่วนหนึ่งที่ต้องแพ้ภัยสังคมไม่สามารถดำเนินชีวิต หรือต่อสู้กับปัญหาอุปสรรคทั้งทางด้านเศรษฐกิจ สังคมและการเมืองที่รุมเร้าได้ จึงได้กระทำความผิดละเมิดกฎเกณฑ์และกติกาของสังคม จนถูกกลไกของสังคมส่งเข้าไปคุมขังในเรือนจำ (กรมราชทัณฑ์, 2554, น. 36) การควบคุมสมาชิกในสังคมให้อยู่ในระเบียบวินัย ไม่ละเมิดกฎเกณฑ์ที่สังคมกำหนดอาจทำได้ 2 วิธี คือการให้รางวัล และการลงโทษแม้ว่าการให้รางวัลแก่ผู้ปฏิบัติตามระเบียบกฎเกณฑ์ของสังคม

จะทำให้ผู้ได้รับเกิดความพึงพอใจ และนักจิตวิทยาบางท่านยังให้ความสำคัญกับการให้รางวัลมากกว่าการลงโทษ แต่ในทางปฏิบัติแล้ว ยังมีความจำเป็นที่จะต้องลงโทษผู้ละเมิดกฎเกณฑ์ของสังคม การลงโทษตามกฎหมายอาญานั้น (พูนไท มีสัตย์, 2542, น. 1) ได้สรุปไว้ว่า มีอยู่ 4 ทฤษฎี คือทฤษฎีการลงโทษเพื่อการแก้แค้นให้แก่สังคม (Retribution) ทฤษฎีการลงโทษเพื่อป้องกันอาชญากรรม (Deterrence)ทฤษฎีการลงโทษเพื่อแก้ไขพื้นฟูผู้กระทำผิด (Rehabilitation) ทฤษฎีการลงโทษที่มีจุดมุ่งหมายรวม (Integration)

กรมราชทัณฑ์ซึ่งเป็นส่วนหนึ่งของกระบวนการยุติธรรม มีหน้าที่ดำเนินการลงโทษผู้กระทำความผิดกฎหมายอาญาตามคำพิพากษาของศาลในอดีตการปฏิบัติต่อผู้กระทำผิดในเรือนจำ จะเป็นไปในลักษณะแก้แค้นให้สาสมกับความผิดที่เขากระทำแต่ในปัจจุบันการลงโทษผู้กระทำความผิดได้ยึดถือแนวทางการลงโทษเพื่อแก้ไขฟื้นฟูผู้กระทำผิด ให้สามารถเปลี่ยนแปลงพฤติกรรมและสภาพจิตใจให้พัฒนาไปในทางที่ดีขึ้นสามารถกลับเข้าสู่สังคมได้ โดยได้จัดให้มีมาตรการ

ต่าง ๆ ดังนี้

1. การพัฒนาจิตใจผู้ต้องขัง หมายถึง การอบรมและปรับสภาพจิตใจของผู้ต้องขัง

ให้รู้สึกผิด ตระหนักถึงว่าอะไรคือความดี อะไรคือความชั่ว โดยใช้กระบวนการอบรมทางศาสนาจริยธรรม และการใช้กระบวนการอบรมทางสังคม

2. การจัดการศึกษาวิชาสามัญแก่ผู้ต้องขัง โดยกรมราชทัณฑ์ได้ร่วมมือกับกรมการศึกษานอกโรงเรียนเปิดสอนวิชาสามัญในระดับชั้นต่าง ๆ ให้แก่ผู้ต้องขัง โดยเมื่อผู้ต้องขังได้รับการศึกษาครบตามหลักสูตร จะได้รับประกาศนียบัตรเพื่อรับรองคุณวุฒิทางการศึกษา

3. การฝึกอบรมวิชาชีพให้แก่ผู้ต้องขัง เป็นกิจกรรมที่มีความสำคัญสำหรับการฟื้นฟูแก้ไขจิตใจให้กับผู้ต้องขัง ทำให้ผู้ต้องขังมีความรู้ความสามารถเพื่อออกไปประกอบอาชีพได้หลังจากที่พ้นโทษไปแล้ว เป็นการแก้ไขปัญหาการกระทำความผิดซ้ำเนื่องจากการว่างงานของผู้ต้องขัง

ดังนั้น เรือนจำจึงเป็นสถาบันทางสังคมที่มีหน้าที่ในการป้องกันสังคมให้ปลอดภัย โดยการควบคุมผู้กระทำความผิดที่เป็นภัยต่อสังคม และดำเนินการอบรมแก้ไขพฤติกรรมของผู้กระทำความผิดตามหลักทัณฑวิทยาสมัยใหม่ เพื่อให้เป็นบุคคลที่ดีสามารถใช้ชีวิตร่วมกับสังคมทั่วไปได้ภายหลังพ้นโทษ โดยไม่เป็นภาระต่อสังคมภายใต้ความเชื่อที่ว่า ผู้กระทำความผิดทุกคนมีศักยภาพในการที่จะได้รับการพัฒนา เพื่อกลับไปเป็นทรัพยากรที่เป็นประโยชน์ต่อครอบครัว สังคม และประเทศชาติ ในที่สุดเรือนจำจึงเปรียบเสมือนสถาบันที่มีหน้าที่ในการพัฒนาทรัพยากรมนุษย์อีกหน้าที่หนึ่งในสังคม โดยการให้การศึกษา และ ฝึกวิชาชีพผู้ต้องขัง ถือว่าเป็นการปฏิบัติต่อผู้ต้องขังวิธีหนึ่ง เพราะถ้าผู้ต้องขังเหล่านั้นมีความรู้ ความชำนาญในวิชาการ และอาชีพต่าง ๆ อันเป็นที่ต้องการของตลาดแรงงาน เขาก็สามารถนำความรู้วิธีการและเทคนิคใหม่ ๆ ไปใช้ในการประกอบวิชาชีพเลี้ยงตนเองและครอบครัวได้ (ไพรัตน์ ขมินทกูล, 2542, น. 38)

ในส่วนของการฝึกวิชาชีพในปัจจุบัน จากการสัมภาษณ์เจ้าหน้าที่ผู้ดูแลการฝึกวิชาชีพของเรือนจำจังหวัดมหาสารคาม 3 ท่าน ได้ให้ความเห็นเหมือนกันว่าผู้ต้องขังส่วนมากฝึกวิชาชีพเพื่อให้เวลาผ่านพ้นไปหรือเพื่อปฏิบัติตนให้ถูกต้องตามระเบียบของทางเรือนจำเท่านั้น ส่วนมากไม่ได้คิดที่จะนำความรู้ที่ได้จากการฝึกวิชาชีพ ไปใช้ในการประกอบอาชีพอย่างจริงจัง ดังนั้นการที่จะทำการฝึกวิชาชีพให้ได้ผลจึงจะต้องทำการฝึกวิชาชีพเพื่อให้ผู้ต้องขังสามารถนำไปประกอบอาชีพได้จริงหลังจากที่พ้นโทษไปแล้ว การที่จะฝึกวิชาชีพให้สอดคล้องกับวัตถุประสงค์ของกรมราชทัณฑ์และได้ประโยชน์อย่างเต็มที่ จะต้องทำการฝึกวิชาชีพให้สอดคล้องกับความคาดหวังของผู้ต้องขัง

การอบรมและการฝึกวิชาชีพผู้ต้องขังในเรือนจำแต่ละประเภทนั้น ควรต้องดำเนินการตามหลักปรัชญาการแก้ไขฟื้นฟู (Rehabilitation) ที่เชื่อว่าสาเหตุการประกอบอาชญากรรมเกิดจากสภาพแวดล้อมทางสังคมของบุคคลนั้น หรือเกิดจากความบกพร่องทางบุคลิกภาพ ดังนั้น โปรแกรมสำหรับการฝึกวิชาชีพ จึงจำเป็นต้องสอดคล้องกับประวัติ ภูมิหลัง การศึกษา อาชีพ สภาพแวดล้อมเดิม ระดับสติปัญญา อายุ อุปนิสัย ความถนัด และความสมัครใจของผู้ต้องขัง โดยเรือนจำจะต้องมีความพร้อมที่จะดำเนินการตามโปรแกรมนั้นด้วย ภายใต้สภาพความเป็นจริง (Realistic) เท่าที่เรือนจำแต่ละประเภทจะสามารถดำเนินการได้ (อายุตย์ สินธพพันธ์,2545, น 59)

เรือนจำจังหวัดมหาสารคาม เป็นหน่วยงานหนึ่งในสังกัดกรมราชทัณฑ์ ได้สนองต่อภารกิจหลักดังกล่าวข้างต้นมาตลอด ซึ่งนอกจากจะควบคุมผู้ต้องขังอย่างมีประสิทธิภาพแล้วยังมุ่งเน้นที่จะแก้ไขพัฒนาพฤตินิสัย ผู้ต้องขังโดยการอบรมศีลธรรม จริยธรรม การให้การศึกษา

การจัดสวัสดิการด้านต่าง ๆ การให้การสงเคราะห์ช่วยเหลือด้านต่าง ๆ อย่างเสมอภาค โดยเฉพาะการจัดฝึกอบรมวิชาชีพ ถือเป็นแนวทางสำคัญในการปรับเปลี่ยนพฤตินิสัยผู้ต้องขังในทางที่ดี

ปัจจุบันเรือนจำจังหวัดมหาสารคามมีผู้ต้องขังทั้งหมด 1,846 คน โดยแบ่งเป็นผู้ต้องขัง ชาย 1,611 คน ผู้ต้องขังหญิง 235 คน ได้ดำเนินการจัดฝึกวิชาชีพแก่ผู้ต้องขังโดยแยกเป็นผู้ต้องขังชาย จำนวน 11กองงาน มีผู้ต้องขังเข้ารับการฝึกวิชาชีพ จำนวน941 คน และ ผู้ต้องขังหญิง จำนวน6 กองงาน มีผู้ต้องขังเข้ารับการฝึกวิชาชีพ จำนวน 193 คน (ฝ่ายควบคุมและรักษาการณ์ เรือนจำจังหวัดมหาสารคาม, 1 เมษายน 2559) ภายใต้กฎระเบียบ และพระราชบัญญัติราชทัณฑ์

พ.ศ. 2479 ตลอดจนการปฏิบัติต่อผู้ต้องขังโดยยึดหลักสิทธิมนุษยชนเป็นหลัก การเสริมสร้าง

ความคาดหวังในการฝึกวิชาชีพผู้ต้องขังจึงเป็นสิ่งล้ำค่าในการโน้มน้าวจิตใจ ส่งผลให้การ

ฝึกวิชาชีพเกิดประสิทธิภาพ ประสิทธิผล ได้เป็นอย่างดี

ผู้วิจัยจึงเล็งเห็นความสำคัญที่จะศึกษาถึงปัจจัยที่ส่งผลต่อความคาดหวังในการฝึกวิชาชีพของผู้ต้องขัง เพื่อจะนำผลของการศึกษาในครั้งนี้เป็นแนวทางในการดำเนินการฝึกวิชาชีพให้สอดคล้องกับความคาดหวังของผู้ต้องขัง ให้การฝึกวิชาชีพบรรลุถึงวัตถุประสงค์ที่วางไว้อย่าง

มีประสิทธิภาพ ประสิทธิผล เกิดประโยชน์สูงสุดต่อผู้ต้องขัง และหน่วยงานของทางราชการต่อไป

**1.2 วัตถุประสงค์การวิจัย**

1.2.1 เพื่อศึกษาระดับความคาดหวังในการฝึกวิชาชีพของผู้ต้องขังเรือนจำจังหวัดมหาสารคาม

1.2.2 เพื่อศึกษาปัจจัยที่ส่งผลต่อความคาดหวังในการฝึกวิชาชีพของผู้ต้องขังเรือนจำจังหวัดมหาสารคาม

1.2.3 เพื่อศึกษาข้อเสนอแนะในการพัฒนาความคาดหวังในการฝึกวิชาชีพของผู้ต้องขังเรือนจำจังหวัดมหาสารคาม

**1.3 สมมติฐานในการวิจัย**

1.3.1 ความคาดหวังในการฝึกวิชาชีพของผู้ต้องขังเรือนจำจังหวัดมหาสารคามอยู่ในระดับมาก

1.3.2 ปัจจัยความต้องการมีชีวิตความต้องการความสัมพันธ์ การเรียนรู้ และทัศนคติสามารถพยากรณ์ความคาดหวังในการฝึกวิชาชีพของผู้ต้องขังเรือนจำจังหวัดมหาสารคาม

**1.4 ขอบเขตของการวิจัย**

การวิจัยนี้เป็นการศึกษาปัจจัยที่ส่งผลต่อความคาดหวังในการฝึกวิชาชีพของผู้ต้องขังเรือนจำจังหวัดมหาสารคาม โดยผู้วิจัยได้กำหนดขอบเขตในการศึกษาดังต่อไปนี้

**1.4.1 ขอบเขตทางด้านเนื้อหา**

ประเด็นเนื้อหาในการวิจัยครั้งนี้ คือ

1.4.1.1 ความคาดหวังในการฝึกวิชาชีพของผู้ต้องขังเรือนจำจังหวัดมหาสารคาม

1.4.1.2 ปัจจัยที่ส่งผลต่อความคาดหวังในการฝึกวิชาชีพของผู้ต้องขังเรือนจำจังหวัดมหาสารคาม

1.4.1.3 ปัญหาและแนวทางการแก้ไข ปรับปรุง พัฒนาการฝึกวิชาชีพของผู้ต้องขังเรือนจำจังหวัดมหาสารคาม

**1.4.2 ขอบเขตด้านประชากร และกลุ่มตัวอย่าง**

1.4.2.1 ประชากร (Population) ได้แก่ ผู้ต้องขังเรือนจำจังหวัดมหาสารคามที่ศาลพิพากษาถึงที่สุดแล้ว และได้รับการจำแนกให้เข้ารับการฝึกวิชาชีพตามกฎระเบียบของเรือนจำรวมทั้งสิ้น 1,134 คน (ฝ่ายควบคุมและรักษาการณ์ เรือนจำจังหวัดมหาสารคาม,1 เมษายน 2559) โดยสามารถแบ่งได้ดังนี้

1) ผู้ต้องขังชาย จำนวน 941 คน

2) ผู้ต้องขังหญิง จำนวน 193 คน

1.4.2.2 กลุ่มตัวอย่าง (Sample) ได้แก่ ผู้ต้องขังเรือนจำจังหวัดมหาสารคามที่

ศาลพิพากษาถึงที่สุดแล้ว และได้รับการจำแนกให้เข้ารับการฝึกวิชาชีพตามกฎระเบียบของเรือนจำ รวมทั้งสิ้น 296 คน โดยสามารถแบ่งได้ดังนี้

1) ผู้ต้องขังชาย จำนวน 246 คน

2) ผู้ต้องขังหญิง จำนวน 50 คน

หาจำนวนกลุ่มตัวอย่างผู้ต้องขัง โดยใช้สูตรของ Yamane (1973, อ้างถึงใน รังสรรค์ สิงหเลิศ, 2551, น 42)

**1.4.3 ขอบเขตด้านเวลา**

ทำการวิจัยระหว่างเดือนเมษายนพ.ศ. 2559 ถึงเดือนพฤศจิกายน พ.ศ. 2559

**1.4.4 ขอบเขตด้านพื้นที่**

ทำการวิจัยที่เรือนจำจังหวัดมหาสารคาม

**1.4.5 ขอบเขตด้านตัวแปร**

ตัวแปรที่ใช้ในการวิจัยในครั้งนี้ ผู้วิจัยมุ่งศึกษาตัวแปร ดังนี้

1.4.5.1 ตัวแปรอิสระ (Independent Variables) ได้แก่ปัจจัยที่ส่งผลต่อความคาดหวังในการฝึกวิชาชีพของผู้ต้องขังเรือนจำจังหวัดมหาสารคาม แบ่งได้ดังนี้

1) ความต้องการมีชีวิต (Existence Needs)

2) ความต้องการความสัมพันธ์ (Relatedness Needs)

3) การเรียนรู้ (Learning)

4) ทัศนคติ (Attitudes)

1.4.5.2 ตัวแปรตาม (Dependent Variables) ได้แก่ความคาดหวังในการฝึกวิชาชีพของผู้ต้องขังเรือนจำจังหวัดมหาสารคาม แบ่งได้ดังนี้

1) ความคาดหวังในปัจจุบัน (Present Expectation)

2) ความคาดหวังในอนาคต (Feature Expectation)

**1.5 นิยามศัพท์เฉพาะ**

**ความคาดหวัง** (Expectation) หมายถึง การคาดหมายเหตุการณ์ที่จะเกิดขึ้นกับตนเอง หรือความปรารถนาที่จะได้รับสิ่งใดสิ่งหนึ่ง ซึ่งตนคาดว่าจะได้จากสถานการณ์หรือบุคคล โดยผ่านประสบการณ์หรือการเรียนรู้ เพื่อนำไปสู่ความสุขในสิ่งที่ตนเองปรารถนาและต้องการ การวิจัยนี้แบ่งความคาดหวังเป็น ความคาดหวังในปัจจุบันและความคาดหวังในอนาคต

**ความคาดหวังในปัจจุบัน** (Present Expectation) หมายถึง ความคาดหวัง

ที่ผู้ต้องขังคาดว่าจะได้รับในขณะอยู่ในเรือนจำจังหวัดมหาสารคาม ดังนี้คาดหวังที่จะให้เอกชน

เข้ามามีส่วนร่วมในการฝึกวิชาชีพคาดหวังให้มีการจัดฝึกวิชาชีพให้ตรงความต้องการของตลาดแรงงานคาดหวังที่จะได้รับความสัมพันธ์ที่ดีกับเพื่อนร่วมงานและเจ้าหน้าที่คาดหวังที่จะ

ได้การคุ้มครองสวัสดิภาพในการทำงานเทียบเท่าแรงงานภายนอกคาดหวังให้มีการนำวิทยากร

จากภายนอกเข้ามาให้การฝึกอบรม

**ความคาดหวังในอนาคต** (Feature Expectation) หมายถึง ความคาดหวังที่ผู้ต้องขังคาดว่าจะได้รับเมื่อพ้นโทษ ดังนี้ คาดหวังว่าจะนำวิชาชีพที่ได้จากการฝึกวิชาชีพไปประกอบอาชีพเมื่อพ้นโทษคาดหวังจะได้รับหนังสือรับรองมาตรฐานฝีมือแรงงานที่ออกโดยหน่วยงานของรัฐคาดหวังให้กรมราชทัณฑ์จัดหางานให้ท่านเมื่อพ้นโทษคาดหวังให้กรมราชทัณฑ์ช่วยเหลือด้านเงินทุนเมื่อพ้นโทษคาดหวังให้กรมราชทัณฑ์หาตลาดรองรับผลิตภัณฑ์

**ปัจจัยที่ส่งผลต่อความคาดหวังในการฝึกวิชาชีพของผู้ต้องขัง** หมายถึง ปัจจัยสาเหตุที่ส่งผลต่อความคาดหวังในการฝึกวิชาชีพของผู้ต้องขังเรือนจำจังหวัดมหาสารคาม เพิ่มขึ้นหรือลดลงซึ่งการวิจัยครั้งนี้ได้กำหนดไว้ 4 ปัจจัย ประกอบด้วย

1. ความต้องการมีชีวิต (Existence Needs) หมายถึง ความต้องการทางด้านร่างกาย ความต้องการทางด้านความมั่นคง ปลอดภัยในชีวิต และทรัพย์สิน แบ่งเป็น ต้องการทางด้านปัจจัย 4 อาหาร ยา เครื่องนุ่งห่ม และที่อยู่อาศัย ต้องการเวลาพักผ่อนที่เพียงพอต้องการให้มีการจัดกิจกรรมนันทนาการ เพื่อผ่อนคลายความเครียดต้องการเครื่องมือในการฝึกวิชาชีพที่ดี และปลอดภัยต้องการโรงฝึกวิชาชีพที่เป็นสัดส่วน สะอาด คงทน เหมาะแก่การปฏิบัติงาน

2. ความต้องการทางด้านความสัมพันธ์ (Relatedness Needs) หมายถึง ความต้องการทางด้านสังคม ต้องการมีความสัมพันธ์กับบุคคลอื่น ต้องการเพื่อน ต้องการสังคม ต้องการความรัก และการยอมรับจากคนอื่น แบ่งเป็น ต้องการมีเพื่อนร่วมงานที่ดีต้องการให้เจ้าหน้าที่ดูแล เอาใจใส่ในการฝึกวิชาชีพมากขึ้นต้องการฝึกวิชาชีพในสาขาที่แปลกใหม่ และทันสมัย สอดคล้องกับ AECต้องการเป็นที่ยอมรับจากเพื่อนร่วมงานและเจ้าหน้าที่ต้องการฝึกวิชาชีพให้เกิดความเชี่ยวชาญ

ในเรื่องใดเรื่องหนึ่ง เพื่อจะได้รับการยอมรับจากบุคคลอื่น

3. การเรียนรู้ (Learning) หมายถึง การเปลี่ยนแปลงพฤติกรรมที่เป็นผลมาจากประสบการณ์ ซึ่งสามารถสังเกตได้จากการเปลี่ยนแปลงพฤติกรรม แบ่งได้เป็น การเรียนรู้ด้านวิชาชีพจากอาจารย์ที่มีความสามารถ และประสบการณ์อย่างแท้จริง การเรียนรู้ถึงสภาพสังคมที่เป็นอยู่ในปัจจุบัน การเรียนรู้ถึงสถานภาพทางเศรษฐกิจของท้องถิ่นหรือประเทศ การเรียนรู้ถึงผลดี และผลเสียจากการฝึกวิชาชีพภายในเรือนจำอย่างถูกต้อง เรียนรู้ถึงสิทธิประโยชน์ที่ท่านจะได้รับจากการฝึกวิชาชีพ

**ทัศนคติ** (Attitudes) หมายถึง ความสัมพันธ์ที่คาบเกี่ยวกันระหว่างความรู้สึกและความเชื่อหรือการรู้ของบุคคลกับแนวโน้มที่จะมีพฤติกรรมโต้ตอบในทางใดทางหนึ่งต่อเป้าหมาย ทัศนคติ แบ่งได้เป็น ทัศนคติในการฝึกวิชาชีพ ทัศนคติต่อการบริหารงานการฝึกวิชาชีพของเรือนจำจังหวัดมหาสารคาม ทัศนคติต่อเจ้าหน้าที่ ทัศนคติต่อสถานที่และอุปกรณ์การฝึกวิชาชีพ ทัศนคติเกี่ยวกับสิทธิประโยชน์ที่จะได้รับจากการฝึกวิชาชีพ

**เพศ** หมายถึง ลักษณะทางกายภาพและสรีระวิทยาที่ได้มาตั้งแต่เกิด แบ่งออกเป็น 2 เพศ ได้แก่ 1.ชาย และ 2.หญิง

**อายุ** หมายถึง อายุของผู้ต้องขังในเรือนจำจังหวัดมหาสารคาม ซึ่งในการวิจัยในครั้งนี้แบ่งออกเป็น 4 ช่วง ได้แก่ (เศษอายุเป็นเดือน ให้ปัดขึ้นเป็นปี)

1. อายุ 18 -31 ปี 2. อายุ 32 - 45ปี

3. อายุ 46 - 59ปี 4. อายุ 60 ปี ขึ้นไป

**ระดับการศึกษา** หมายถึง ระดับการศึกษาของผู้ต้องขังในเรือนจำจังหวัดมหาสารคาม ซึ่งในการวิจัยนี้แบ่งออกเป็น7ช่วง ได้แก่

1. ต่ำกว่าประถมศึกษา 5. อนุปริญญา/ปวส.

2. ประถมศึกษา 6. ปริญญาตรี

3. มัธยมศึกษาตอนต้น 7. สูงกว่าปริญญาตรี

4. มัธยมศึกษาตอนปลาย / ปวช.

**กำหนดโทษ** หมายถึง จำนวนระยะเวลาที่ผู้ต้องขังต้องได้รับโทษตามคำพิพากษาของศาล ตามประเภทความผิดทุกประเภทรวมกัน โดยในการวิจัยนี้แบ่งเป็น 4ช่วง ได้แก่ (เศษของกำหนดโทษที่เป็นเดือน ให้ปัดขึ้นเป็นปี)

1. กำหนดโทษ ตั้งแต่ 1 - 5 ปี 3. กำหนดโทษ ตั้งแต่ 11 - 15 ปี

2. กำหนดโทษ ตั้งแต่ 6 - 10 ปี 4. กำหนดโทษ ตั้งแต่ 16 - 20 ปี

**ความต้องการ** หมายถึง ความปรารถนา ความประสงค์ มุ่งหวัง อยากได้ หรือหมายถึง สภาวะที่เกิดขึ้น และเป็นผลต่อพฤติกรรมและความเจริญที่พัฒนาทางบุคลิกภาพ หรือกล่าวสั้น ๆ ว่า ความต้องการคือ แรงผลักดันให้เกิดพฤติกรรม

**ความต้องการในการฝึกวิชาชีพ** หมายถึง ความปรารถนา และความสนใจในการฝึกวิชาชีพสาขาต่าง ๆ

**การฝึกวิชาชีพ** หมายถึง กระบวนการให้ความรู้ในวิชาชีพสาขาต่าง ๆ ให้แก่ผู้ต้องขังเพื่อให้ผู้ต้องขังมีความรู้ ความสามารถ เกิดทักษะ และความชำนาญ

**ผู้ต้องขัง** หมายถึง ผู้กระทำความผิด ที่ถูกสั่งขังหรือจำคุกตามหมายศาล และถูกส่งมารับ

การควบคุมตัวที่เรือนจำจังหวัดมหาสารคาม และเข้ารับการฝึกวิชาชีพในโรงงานฝึกวิชาชีพ

ในเรือนจำจังหวัดมหาสารคาม

**กำหนดโทษระหว่างการพิจารณาคดี**หมายถึง ระยะเวลาต้องขังอยู่ในเรือนจำตามหมายขังของศาลระหว่างการพิจารณาคดี

**เจ้าหน้าที่**หมายถึง เจ้าพนักงานราชการที่ดูแลการฝึกวิชาชีพในเรือนจำจังหวัดมหาสารคาม

**เรือนจำจังหวัดมหาสารคาม** หมายถึง เรือนจำที่ใช้ควบคุม กักขัง ผู้ต้องขังที่มีกำหนดโทษ

ไม่เกิน 20 ปี ตั้งอยู่ที่ 79 หมู่ 14ตำบลแวงน่าง อำเภอเมือง จังหวัดมหาสารคาม

**1.6 ประโยชน์ที่ได้รับจากการวิจัย**

ข้อสนเทศที่ได้จากการวิจัยในครั้งนี้ ผู้วิจัยจะนำเสนอต่อผู้บริหารเรือนจำจังหวัดมหาสารคาม เพื่อเป็นข้อมูลประกอบในการปรับปรุง แก้ไขและวางแผนการฝึกวิชาชีพให้ตอบสนองต่อความคาดหวังของผู้ต้องขังในเรือนจำจังหวัดมหาสารคาม